b'\n_START_ARTICLE_\nBurschenschaft\n_START_PARAGRAPH_\nBurschenschaft (plural Burschenschaften; abreviat B! en singular, B!B! en plural) \xc3\xa9s el nom que reben a Alemanya una classe particular de fraternitats estudiantils que difereixen de les organitzacions universit\xc3\xa0ries habituals (Studentenverbindungen) pel seu origen. A comen\xc3\xa7aments del segle XIX, les Burschenschaften eren grans associacions d\'estudiants universitaris que seguien idees liberals i nacionalistes i que participaren en les Guerres Napole\xc3\xb2niques, i m\xc3\xa9s tard foren importants per l\'aplicaci\xc3\xb3 de les seves idees en la construcci\xc3\xb3 d\'un Estat alemany._NEWLINE_La primera d\'aquestes fraternitats va ser l\'anomenada Urburschenschaft de la Universitat de Jena, fundada el 1815. Despr\xc3\xa9s que Karl Ludwig Sand, un estudiant fan\xc3\xa0tic assassin\xc3\xa9s el 1819 l\'escriptor August von Kotzebue aquestes organitzacions varen ser prohibides pel govern reaccionari de l\'\xc3\xa8poca, juntament amb mesures de repressi\xc3\xb3 legal com les codificades als decrets de Karlsbad. A partir d\'aquell moment les organitzacions varen passar a la clandestinitat.\n_START_SECTION_\nEtimologia i usos del mot\n_START_PARAGRAPH_\nLa paraula Burschenschaft vindria a significar "unitat o conjunt dels estudiants". Bursche \xc3\xa9s un mot hist\xc3\xb2ric alemany derivat del llat\xc3\xad bursarius, habitant d\'un col\xc2\xb7legi o campus (llat\xc3\xad: bursa, alemany: Burse), terme habitual als segles XVIII i XIX per descriure els universitaris. Segu\xc3\xad sent el terme general fins i tot despr\xc3\xa9s del to nacionalista que prengueren aquestes organitzacions en esdeveniments com el Festival de Wartburg de 1817. La Urburschenschaft volgu\xc3\xa9 canviar el sentit del terme com una superaci\xc3\xb3 de tots els tipus d\'organitzacions dividides en tot el terreny alemany, que tamb\xc3\xa9 estava dividit. Actualment el terme ha pres un significat m\xc3\xa9s gen\xc3\xa8ric, si b\xc3\xa9 conserva la hist\xc3\xb2ria darrera del nom. The New International Encyclopaedia de 1905 les definia com "associacions d\'estudiants de les universitats alemanys que promouen el patriotisme, la moralitat i l\'amor per la llibertat."_NEWLINE_Els membres d\'una Burschenschaft eren els Burschenschafter, o despectivament Burschenschaftler o Burschi. Des d\'altres organitzacions estudiantils se\'ls anomena amb el terme de Buxe.'